Diari Oficial de la Generalitat Valenciana


Sumari del DOGV 5896, del 19-11-2008 (2008/13000)

ORDE de 14 de novembre 2008, de la Conselleria de Benestar Social, per la qual es regulen i es convoquen ajudes dirigides a la creació en l'exercici 2008 de noves places d'atenció a la primera infància (0-3 anys) de titularitat d'entitats locals per a afavorir la conciliació entre la vida familiar i laboral.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5896

Data del DOGV
:   19-11-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/13934


Data del document
:   14-11-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda social
    * educació preescolar
    * ajuda a la construcció
    * implantació d'activitat
    * administració local
    * equipament col·lectiu
    * suport econòmic
    * guarda de xiquets
    * ajuda pública

ORDE de 14 de novembre 2008, de la Conselleria de Benestar Social, per la qual es regulen i es convoquen ajudes dirigides a la creació en l'exercici 2008 de noves places d'atenció a la primera infància (0-3 anys) de titularitat d'entitats locals per a afavorir la conciliació entre la vida familiar i laboral. [2008/13464]
La Llei 39/1999, de 5 de novembre, per a promoure la conciliació de la vida familiar i laboral de les persones treballadores, desplega diversos preceptes constitucionals, entre estos l'article 9.2 de la Constitució Espanyola, que atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud facilitant la participació de tota la ciutadania en la vida política, econòmica, cultural i social.
El Decret 161/2008, de 17 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona i per la Igualtat, entre d'altres funcions, elaborar, promoure i executar les mesures necessàries per fer efectiu el dret d'igualtat de tracte i d'oportunitats entre dones i hòmens amb independència de la seua circumstància i condició, i promoure la seua participació en totes les esferes de la vida política, civil, laboral, econòmica, social i cultural de la Comunitat Valenciana.
Així mateix, les polítiques d'igualtat del Consell inclouen entre els seus objectius proporcionar servicis d'assistència i atenció a la primera infància, garantint l'atenció, benestar i educació de les xiquetes i xiquets menors de 3 anys, que contribuïsquen a compatibilitzar l'activitat laboral o professional amb les responsabilitats familiars.
La present convocatòria d'ajudes es desplega en el marc de col·laboració entre les administracions públiques, en els nivells estatal, autonòmic i local, facilitant la prestació d'un servici de qualitat i l'impuls del programa de conciliació de la vida familiar i laboral. Les ajudes es dirigixen a les entitats locals per a la creació de places d'atenció de primera infància dins de l'àmbit de la Comunitat Valenciana.
En virtut d'això, en compliment del que estipula l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, i fent ús de les facultats que em conferix l'article 28 e) de la Llei 5/1983, de 30 de desembre, del Consell, i el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social.
ORDENE
Article 1
A fi d'afavorir la conciliació entre la vida familiar i laboral, és objecte de la present Ordre regular i convocar ajudes a entitats locals dirigides als centres d'atenció a la primera infància (0-3 anys) de titularitat de les esmentades entitats, finançant els gastos d'inversió de l'exercici de 2008 derivats de la creació de noves places d'atenció a la primera infància: construcció de nous centres, ampliació d'espais en centres ja existents, així com equipament.
Article 2
Aprovar les bases per les quals es regix esta convocatòria, incloses com a annex I de la present Ordre.
Article 3
El finançament de les ajudes convocades en la present Ordre tindrà caràcter finalista i es durà a terme per mitjà d'aportacions econòmiques de les administracions públiques de la Generalitat i del Ministeri d'Educació, Política Social i Esport.
La dotació econòmica de les ajudes convocades se sufragarà a càrrec del capítol VII del pressupost de gastos de la Generalitat per a l'exercici de 2008, programa 323.10 Promoció de la Dona, línia de subvenció T6354 a la primera infància (0-3 anys), per un import global màxim de huit-cents huitanta-set mil sis-cents vint-i-un euros amb vint-i-tres cèntims (887.621, 23?)
Les ajudes concedides per mitjà d'esta ordre no necessiten ser notificades a la Comissió Europea, per no reunir tots els requisits de l'apartat 1 de l'article 87 del tractat CE, atés que el destinatari directe de la subvenció és una entitat local, que exercix poders públics i té caràcter d'administració pública.
DISPOSICIONS FINALS
Primera
S'autoritza la persona titular de la Subsecretaria de la Conselleria de Benestar Social i la directora General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda per les entitats locals per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que haguera existit el requeriment a què fa referència l'article 44.1 de la mencionada Llei, i en este cas l'esmentat termini comptarà des de l'endemà d'aquell en què es reba la comunicació de l'acord exprés o que s'entenga presumptament rebutjat.
Sense perjuí que qualsevol altra persona interessada puga interposar contra l'Ordre recurs potestatiu de reposició en el termini d'un mes davant del conseller de Benestar Social, d'acord amb el que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, o bé directament recurs contenciós administratiu en el termini de dos mesos a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 14 de novembre de 2008
El conseller de Benestar Social i vicepresident tercer del Consell
JUAN GABRIEL COTINO FERRER
ANNEX I
BASES
Primera. Objecte i àmbit
A fi d'afavorir la conciliació entre la vida familiar i laboral, és objecte de la present convocatòria regular i convocar ajudes a entitats locals dirigides als centres d'atenció a la primera infància (0-3 anys) de titularitat de les esmentades entitats, finançant els gastos d'inversió de l'exercici de 2008 derivats de la creació de noves places d'atenció a la primera infància: construcció de nous centres, ampliació d'espais en centres ja existents, així com equipament.
Les ajudes previstes en la present Ordre, tindran naturalesa jurídica de subvenció pública a càrrec de fons finalistes i seran destinades al finançament parcial dels gastos d'inversió dels projectes subvencionats, sense que en cap cas no puguen excedir del 50% del projecte objecte de subvenció.
La subvenció concedida només es destinarà a finançar els gastos de l'obra civil i d'equipament corresponents a la creació de noves places. En conseqüència, no se sufragaran els gastos generats en ocasió de la redacció del projecte tècnic, estudis de seguretat o els que es deriven de la direcció d'obra. Així mateix, en estar els gastos d'equipament vinculats a la creació de noves places, només es finançaran els mencionats gastos quan dins de la inversió per a la qual se sol·licita ajuda, s'incloga la realització d'obres de construcció o d'ampliació en el centre corresponent.
Només es finançaran gastos d'inversió corresponents a l'exercici de 2008, per això en el cas de tractar-se de gastos corresponents a projectes d'inversió plurianuals, la subvenció només es destinarà a finançar les inversions corresponents a l'anualitat de 2008.
Segona. Entitats beneficiàries
Seran beneficiàries de les ajudes, les entitats locals que duguen a terme projectes de construcció de centres, ampliació d'espais en centres ja existents, així com equipament, destinats a la creació de noves places d'atenció a la primera infància (0-3 anys) en l'àmbit de la Comunitat Valenciana i sent les dites entitats locals titulars dels centres. A este efecte hauran de complir els requisits que s'assenyalen en la base quarta d'esta ordre.
Tercera. Publicitat i difusió
Serà obligació de les entitats beneficiàries de les ajudes regulades en la present Ordre, donar a conéixer de manera inequívoca que es tracta d'una acció subvencionada per la Generalitat en col·laboració amb el Ministeri d'Educació, Política Social i Esport.
En la publicitat que es faça en qualsevol mitjà de comunicació social sobre les actuacions derivades d'estos programes, s'hi farà constar expressament que estos es duen a terme en virtut de la col·laboració establida entre la Conselleria de Benestar Social de la Generalitat i el Ministeri d'Educació, Política Social i Esport.
Quarta. Presentació de sol·licituds, documentació i termini
Les sol·licituds es presentaran en qualsevol dels registres de les direccions territorials de la Conselleria de Benestar Social o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a este efecte i que figuren en la present Ordre com a annex II.
Caldrà presentar una sol·licitud diferent per a cada un dels projectes d'atenció a la primera infància, firmada pel president de l'entitat local corresponent i acompanyada de la documentació següent:
1. Resolució de la Direcció General d'Ordenació i Centres Docents de la Conselleria d'Educació, d'aprovació d'instal·lacions i ús educatiu dels espais per a la creació de centres de primer cicle d'educació infantil. Esta resolució haurà d'estar referida necessàriament al projecte concret per al qual se sol·licita l'ajuda, bé es tracte de construcció, bé es tracte d'ampliació d'espais d'un centre ja existent.
La presentació davant de la Conselleria de Benestar Social de la documentació assenyalada en este apartat, és un requisit indispensable perquè el projecte d'inversió siga valorat per la Comissió de Valoració establida en la base sèptima d'esta ordre i en conseqüència no és possible obtindre resolució cap d'ajuda, en els termes establits en la base octava d'esta ordre, si l'entitat local no ha presentat en el termini assenyalat la dita documentació.
2. Sol·licitud d'ajuda subscrita per la persona representant de l'entitat local, havent d'acreditar l'autorització a este efecte realitzada pel ple de l'entitat local o per la junta de govern d'esta. En esta sol·licitud s'especificarà que és per a finançar gastos derivats d'actuacions estrictament imputables a l'exercici de 2008, si bé s'indicarà el caràcter plurianual o no del conjunt del projecte d'inversió, en el cas de tractar-se d'un projecte plurianual l'entitat titular haurà d'aportar l'aprovació del dit gasto plurianual i la seua qualificació com a gasto obligatori. Així mateix, hi constarà el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i per la Igualtat i a les de control financer que corresponen a la Intervenció General en relació amb l'ajuda concedida.
3. Certificat de l'acord d'adjudicació i la còpia del contracte subscrit amb l'adjudicatari (per a obres de pressupost superior a 30.000 euros), o bé el certificat de l'acord d'aprovació del gasto per part de l'entitat local (per a obres de pressupost inferior o igual a 30.000 euros) de d'acord amb l'article 31.3 de la Llei 38/2003, de 17 de novembre, General de Subvencions, en el cas d'aquelles obres el pressupost de les quals siga superior a 30.000 euros, llevat que el gasto s'haguera fet amb anterioritat a la sol·licitud de la subvenció, l'entitat local haurà d'acreditar la sol·licitud com a mínim de tres ofertes de diferents proveïdors, amb caràcter previ a l'adjudicació del gasto, llevat que per les especials característiques de l'obra a realitzar, no hi haja en el mercat suficient nombre d'entitats que ho subministren o presten. Caldrà acreditar que l'elecció entre les ofertes presentades s'ha decidit d'acord amb criteris d'eficiència i economia i caldrà justificar expressament en una memòria l'elecció quan no haja recaigut en la proposta econòmica més avantatjosa.
La presentació davant de la Conselleria de Benestar Social de la documentació assenyalada en este apartat és un requisit indispensable perquè el projecte d'inversió siga valorat per la Comissió de Valoració establida en la base sèptima d'esta ordre i en conseqüència no és possible obtindre resolució de cap d'ajuda, en els termes establits en la base octava d'esta ordre, si l'entitat local no ha presentat en el termini assenyalat la dita documentació.
4. Projecte tècnic de l'obra, que haurà de ser objecte d'informe favorable per l'Oficina Tècnica de Projectes i Obres de la Conselleria de Benestar Social i quedarà la concessió de la subvenció condicionada a açò. En el cas que es detecte alguna deficiència que haja de ser corregida, esta correcció haurà de ser remesa a esta Conselleria durant els 5 dies següents a la recepció per part de l'entitat local de l'informe corresponent, a fi que l'expedient puga ser tramitat i l'obra executada dins dels terminis previstos.
5. Presentar un programa d'actuació que garantisca l'execució de les obres en l'exercici per al qual es concedix la subvenció, amb indicació expressa de la data d'inici de l'obra i de la data prevista de finalització de les obres. En el cas dels projectes d'inversió plurianuals, el programa d'actuació haurà d'incloure els imports a què ascendirà l'execució de l'obra en cada un dels exercicis
6. A fi de possibilitar la justificació del gasto executat dins del termini màxim de data 15 de desembre, establit en la base desena de la present Ordre, caldrà presentar les certificacions d'obra, conforme a l'annex V, referides al projecte d'inversió per al qual se sol·licita subvenció, expedides fins a la data de presentació de la sol·licitud d'ajudes, corresponents a obra executada en l'exercici de 2008.
7. Informe de viabilitat urbanística del projecte tècnic d'obres presentat.
8. Memòria justificativa de la necessitat de la construcció, ampliació i equipament de noves places del centre, amb menció expressa de les característiques del projecte educatiu que haurà de comptar amb un horari flexible per a compatibilitzar la vida laboral i familiar, en què es detallarà el temps i l'espai dedicat a la participació de mares i pares, per a assegurar una continuïtat en l'atenció que el/la menut/da rep en el seu entorn familiar i en el centre.
9. Certificat de la intervenció municipal en què conste la partida pressupostària, el caràcter plurianual o no del projecte d'inversió, el detall de les anualitats de gasto del projecte en el cas que siga plurianual i l'import consignat en el pressupost de gastos de l'exercici 2008, amb indicació expressa que les dades reflectides corresponen al projecte d'inversió per al qual se sol·licita la subvenció.
10 Certificació de la secretaria de l'entitat local de les subvencions o ajudes atorgades per altres departaments de l'administració autonòmica, altres administracions o ens públics o privats, tant nacionals com internacionals, destinades al centre per al qual se sol·licita la subvenció.
11. Dades de domiciliació bancària, segons el model que s'inclou com a annex III en la present Ordre.
12. En el cas d'aquells projectes d'inversió plurianuals, que s'hagen iniciat amb anterioritat al present exercici i se sol·licite una ajuda per a l'anualitat de gasto corresponent a l'exercici 2008, l'entitat local haurà de presentar la documentació assenyalada en els apartats anteriors, llevat que haguera sigut beneficiària en el passat exercici d'ajudes de la Conselleria de Benestar Social per a l'anualitat de 2007 del projecte presentat, i en este cas se l'alliberarà de l'obligació de presentar la documentació assenyalada en els anteriors apartats núm. 1, 3, 4, 7 i 8, sempre que esta documentació haguera sigut presentada en la Conselleria de Benestar Social el passat exercici, no s'hi hagueren produït modificacions que tinguen incidència sobre esta i l'entitat local faça constar l'esmentada circumstància en la seua sol·licitud de l'exercici de 2008.
13. Omplir l'imprés que s'adjunta en l'annex i que el Ministeri d'Educació, Política Social i Esport, segons l'annex IV, exigit com a requisit previ a la tramitació del corresponent conveni de col·laboració.
Tots els documents que s'aporten hauran de ser originals o fotocòpies compulsades.
El termini de presentació de sol·licituds serà de 10 dies hàbils, comptadors des de l'endemà de la publicació de l'Ordre en el Diari Oficial de la Comunitat Valenciana.
Quan la sol·licitud no reunisca els requisits establits en la present Ordre o no s'adjunten els documents relacionats en els paràgrafs anteriors, d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o adjunte els documents preceptius, amb indicació que, si així no ho fera, se li tindrà per desistida en la seua petició, amb resolució prèvia que haurà de ser dictada en els termes que preveu l'article 42 de l'esmentada Llei.
Quinta. Valoració de les sol·licituds
La concessió de les ajudes es realitzarà per mitjà de la concurrència competitiva, entenent per tal el procediment per mitjà del qual la concessió de les subvencions es realitza per mitjà de la comparació de les sol·licituds presentades a fi d'establir una prelació entre estes d'acord amb els criteris de valoració prèviament fixats en les bases i en la convocatòria, i adjudicar, amb el límit fixat en la convocatòria dins del crèdit disponible, aquelles que hagen obtingut major valoració en aplicació dels esmentats criteris.
En el cas que els imports de les ajudes corresponents a les sol·licituds estimades amb major valoració excedisquen de la dotació pressupostària assignada a esta convocatòria, es procedirà al prorrateig de la quantia corresponent a la dita dotació pressupostària, entre els distints beneficiaris en funció de la valoració assignada.
La valoració de les sol·licituds serà elaborada per una comissió constituïda a este efecte, que concedirà una major preferència a aquelles ajudes sol·licitades per les entitats locals corresponents a centres d'atenció a la primera infància de la seua titularitat que estiguen ubicats en zones de la Comunitat Valenciana que complisquen les condicions següents:
- Barris suburbials desfavorits socialment.
- Barris de nova creació.
- Zones rurals.
- Zones de fort creixement demogràfic.
Sexta. Import global màxim i finançament
L'import de les ajudes en cap cas no excedirà del 50% del total del cost del projecte objecte de subvenció.
Sèptima. Comissió de Valoració
Es constituirà una Comissió de Valoració, composta pels membres següents:
- La persona que detente la direcció del Servici de Gestió de Programes de la Direcció General de la Dona i per la Igualtat o persona en qui delegue, actuant com a president/a de la Comissió.
- La persona que detente la direcció de Secció del Servici de Programes de la Direcció General de la Dona i per la Igualtat o persona en qui delegue, actuant com a secretari/a de la Comissió.
- La persona que detente la Secció de Coordinació Administrativa de la Direcció General de la Dona i per la Igualtat.
- El/la coordinador/a de la Direcció General de la Dona i per la Igualtat en la seu d'Alacant.
- El/la coordinador/a de la Direcció General de la Dona i per la Igualtat en la seu de Castelló.
- Un/a tècnic/a de la Direcció Territorial de Benestar Social de València..
- Un/a tècnic/a de la Subsecretaria de la Conselleria de Benestar Social.
La comissió podrà demanar a les persones interessades l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
Octava. Resolució i formalització de la concessió
La Comissió de Valoració establida en la base sèptima elevarà proposta motivada de resolució a la directora general de la Dona i per la Igualtat, atenent-hi als criteris de valoració de la base quinta, qui resoldrà per delegació del conseller de Benestar Social prevista en la Resolució de 30/1/01 sobre delegació de competències en determinats òrgans de la Conselleria de Benestar Social (DOGV núm. 3.936, de 9 de febrer de 2001), modificada per la Resolució de 16 de febrer de 2001 (DOGV núm. 3.944, de 21 de febrer de 2001) i per la Resolució de 14 de maig de 2002 del mateix òrgan (DOGV núm. 4.252, de 20 de maig de 2002)
Transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener, i això sense perjuí de l'obligació legal de resoldre sobre la petició presentada.
El termini màxim per a resoldre i notificar la resolució procedent finalitzarà el dia 1 de desembre de 2008.
Les resolucions es notificaran als interessats en els termes que preveu l'article 58 de la Llei 30/1992, de 26 de novembre de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener. Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions.
La resolució de concessió determinarà l'import de la inversió destinat a obra i l'import de la inversió destinat a equipament, amb el detall per a cada un dels dits conceptes del finançament parcial que corresponga tant a la Conselleria de Benestar Social, com a l'entitat subvencionada, expressada percentualment.
L'import de la subvenció no podrà, en cap cas, ser de tal quantia que, aïlladament o en concurrència amb altres ajudes de qualsevol procedència, supere el cost real de la inversió per a la qual es concedix l'ajuda.
Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió o al desistiment sense efectes d'esta.
Novena. Obligacions de les entitats beneficiàries
Les entitats subvencionades hauran de complir les obligacions següents:
1. Facilitar als òrgans competents a requeriment d'estos, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i que resulte necessària per a assegurar el bon fi de l'ajuda.
2. No minorar ni anul·lar la consignació que s'haja previst inicialment en el seu pressupost per a este fi.
3. El centre, i si és el cas, l'equipament haurà de ser utilitzat durant un període mínim de deu anys des de la seua entrada en funcionament, per al fi pel qual va rebre la subvenció.
4. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca la seua execució, així com assumir les variacions pressupostàries que puguen originar-se conseqüència de la seua execució. Qualsevol variació pressupostària haurà de notificar-se a la Conselleria de Benestar Social, en el termini de 5 dies següents a la variació sobrevinguda, per mitjà d'un certificat de l'acord adoptat per l'òrgan competent de l'entitat pública cofinançadora, en què es comprometa per a l'exercici vigent el crèdit necessari.
5. Finalitzades les obres, l'entitat beneficiària haurà de presentar un certificat acreditatiu en què conste la seua data de finalització. L'entitat local haurà de comunicar la dita documentació a la Conselleria de Benestar Social en un termini màxim de quinze dies des que es produïsca la mencionada finalització, per mitjà de la forma assenyalada en la base quarta d'esta ordre.
6. Obtenció de l'autorització de la Conselleria d'Educació d'obertura com a centre d'educació infantil de primer cicle, una vegada acabades les obres i abans de la posada en funcionament, tenint per a això un termini de 6 mesos des de la finalització de l'obra. L'entitat local haurà de comunicar la dita documentació a la Conselleria de Benestar Social en un termini màxim de quinze dies des que dispose d'esta, per mitjà de la forma assenyalada en la base quarta d'esta ordre.
Es podrà deixar sense efecte la subvenció concedida, amb reintegrament de les quantitats percebudes i l'exigència dels interessos de demora des del moment del pagament de la subvenció, a aquells centres que transcorregut el termini anteriorment establit per a l'obtenció de la seua autorització, no disposen d'esta per causa imputable a ells, o s'haguera posat en funcionament sense obtindre la amb l'autorització prèvia.
7. Comunicar fefaentment, tan prompte com es conega la concessió de la subvenció sol·licitada i, en tot cas, amb anterioritat al termini de justificació de l'aplicació donada als fons percebuts, l'obtenció d'altres subvencions, ajudes, ingressos o recursos amb el mateix objecte de subvenció. L'obtenció concurrent d'estes aportacions econòmiques podrà donar lloc a la modificació de la resolució de concessió i la minoració de l'ajuda prevista en les presents bases.
8. Sotmetre's a les actuacions de control financer que corresponguen a la Intervenció General en relació al projecte subvencionat.
9. De conformitat amb el que establix la base tercera d'esta ordre, serà obligació de les entitats beneficiàries d'estes ajudes, donar a conéixer de manera inequívoca que es tracta d'una acció subvencionada per la Generalitat a través de la Conselleria de Benestar Social i pel Ministeri d'Educació, Política Social i Esport.
10. Complir totes les obligacions que es troben previstes per al règim de subvencions i ajudes públiques, que li siguen aplicables a la present Ordre, d'acord amb el que disposa el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
En tot moment la Conselleria de Benestar Social, a través de la Direcció General de la Dona i per la Igualtat, podrà demanar la informació necessària per a elaborar informes de seguiment.
Desena. Del pagament i justificació de les subvencions
1. Pagament i justificació d'ajudes per als gastos d'obres de construcció i ampliació de centres d'atenció a la primera infància.
El pagament i la justificació d'estes ajudes s'efectuaran contra certificació de l'obra expedida per un tècnic competent, d'acord amb el que estipula l'article 47 bis 1.d) del Text Refós de la Llei d'Hisenda Pública de la Generalitat Valenciana.
La Conselleria de Benestar Social només abonarà l'import que corresponga al percentatge de cofinançament inclòs en la resolució de concessió sobre les obres efectivament realitzades, de manera que si augmentara l'import global de l'obra, no s'incrementarà el percentatge que corresponga abonar a la Conselleria, i si al contrari, aquell disminuïra, disminuirà en la mateixa proporció l'aportació de la Conselleria.
Els pagaments s'efectuaran contra certificacions d'obres expedides per un/a tècnic/a competent, d'acord amb les condicions de finançament establit i de conformitat amb el projecte presentat. Les esmentades certificacions es presentaran, segons el model oficial, annex V, que figura adjunt, acompanyades de les corresponents factures, i hauran d'estar aprovades per l'òrgan competent per a la contractació de les obres subvencionades. En tot cas, presentades les certificacions, la Conselleria abonarà exclusivament el percentatge de finançament establit en la resolució de concessió.
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també pertocarà el reintegrament de l'excés obtingut.
2. Pagament i justificació d'ajudes per a equipament de centres d'atenció a la primera infància.
De conformitat amb el que establix la base primera d'esta ordre, sempre que el projecte d'inversió per a la creació de noves places d'atenció a la primera infància, l'ajuda per al qual se sol·licita, incloga obres de construcció o remodelació de centres, l'entitat local podrà sol·licitar ajuda per a gastos d'equipament.
D'acord amb l'article 31.3 de la Llei 38/2003, de 17 de novembre, General de Subvencions, en el cas d'aquelles adquisicions de béns d'equip el gasto del qual supere la quantia de 12.000 euros, amb caràcter previ al lliurament de les ajudes, i amb l'única excepció que el gasto s'haguera realitzat amb anterioritat a la sol·licitud de la subvenció, l'entitat local haurà d'acreditar la sol·licitud com a mínim de tres ofertes de diferents proveïdors, amb caràcter previ a l'adjudicació del gasto, llevat que per les especials característiques de l'obra que calga fer, no n'hi haja en el mercat suficient nombre d'entitats que la subministren o presten. Caldrà acreditar que l'elecció entre les ofertes presentades, s'ha fet d'acord amb criteris d'eficiència i economia i caldrà justificar expressament en una memòria quan l'elecció no haja recaigut en la proposta econòmica més avantatjosa.
Els pagaments s'efectuaran per mitjà de certificat expedit per l'interventor local en què consten les quantitats aplicades a fi de la subvenció, amb detall exprés dels diferents conceptes subvencionats, unitats i imports parcials. Les mencionades quantitats s'han de trobar, si més no, en situació d'obligacions reconegudes i així haurà de fer-se constar en el certificat.
En tot cas, la quantia que calga justificar es farà sobre la totalitat del cost d'equipament utilitzat com a base per al càlcul de l'ajuda, de tal forma que si augmentara el cost total d'equipament, no s'incrementarà el percentatge que corresponga abonar a la Conselleria, i si al contrari, aquell disminuïra, disminuirà en la mateixa proporció l'aportació de la Conselleria
3. El termini de justificació de les ajudes.
El termini per a justificar les ajudes concedides per tots els conceptes, finalitzarà el 15 de desembre de l'exercici de 2008. L'incompliment d'este requisit podrà donar lloc al desistiment sense efectes o a la minoració de l'ajuda corresponent, amb exigència, si és el cas, del reintegrament de les quantitats indegudament percebudes i a l'exigència de l'interés de demora des del moment del pagament de la subvenció.
Onzena. Desistiment sense efecte, minoració, o reintegrament
En el cas de les obres, la quantitat concedida es veurà reduïda, proporcionalment, d'acord amb la baixa en l'adjudicació de l'obra.
L'incompliment per part de l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció, i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
El procediment de reintegrament de subvencions s'iniciarà d'ofici per acord de l'òrgan competent, bé per iniciativa pròpia, bé com a conseqüència d'ordre superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de l'administració autonòmica.
- En la tramitació del procediment es garantirà, en tot cas, el dret de la persona interessada a l'audiència.
- El termini màxim per a resoldre i notificar la resolució del procediment de reintegrament serà de 12 mesos des de la data de l'acord d'iniciació
- Les quantitats que calga reintegrar tindran la consideració d'ingrés de dret públic a l'efecte del procediment aplicable a la seua cobrança.ANNEX I / ANEXO IANNEX II / ANEXO IIANNEX III / ANEXO III